Vijeće ICAO-a stalno je tijelo čije su članice 36 država ugovornica Konvencije koje na razdoblje od tri godine bira Skupština ICAO-a. Od 2019. do 2022. sedam država članica EU-a ima predstavnike u Vijeću ICAO-a.

Odredbe o lociranju aviona u nevolji prenesene su u točku CAT.GEN.MPA.210 Priloga IV. (dio CAT) Uredbi (EU) br. 965/2012, koja se primjenjuje na neke kategorije aviona za koje je individualna CofA prvi put izdana 1. siječnja 2023. ili kasnije. Izmjena standarda 6.18.1. bolje će uskladiti taj standard s točkom CAT.GEN.MPA.210, koja se primjenjuje na avione za koje je individualna CofA prvi put izdana 1. siječnja 2023. ili kasnije. No prijavljena razlika u odnosu na standard 6.18.1. trebala bi ostati jer se kriteriji za najveću certificiranu masu pri uzlijetanju (MCTOM) i konfiguraciju najvećeg operativnog broja putničkih sjedala (MOPSC) iz standarda 6.18.1. razlikuju od tih istih kriterija iz točke CAT.GEN.MPA.210.

U skladu s Uredbom (EU) br. 965/2012 u određenim se kategorijama laganih aviona koji se upotrebljavaju za komercijalni zračni prijevoz (CAT) mora nalaziti lagani uređaj za snimanje leta ako je predmetnom zrakoplovu individualna svjedodžba o plovidbenosti (CofA) prvi put izdana 5. rujna 2022. ili kasnije (vidjeti točku CAT.IDE.A.191 Priloga IV. (dio CAT) Uredbi (EU) br. 965/2012). Kad bi se novi standard 1.6. iz Dodatka 8. dijelu I. Priloga 6. prenio u zahtjeve EU-a, primjenjivao bi se samo na navedene kategorije laganih aviona osim ako bi dodatna procjena prenošenja tog standarda u propise EU-a i proširenja opsega njegove primjene pokazala da bi to pridonijelo sigurnosti i učinkovitosti operacija. Osim toga, budući da se novi standard nalazi u dodatku dijelu I. Priloga 6., trebalo bi dati izjavu o poštovanju tog dodatka ili razlici u odnosu na taj dodatak s obzirom na standard kojim se propisuje imanje laganog uređaja za snimanje leta i koji upućuje na taj dodatak. Stoga bi trebalo dostaviti obavijest o toj razlici.

Dok se ne izmijeni Uredba (EU) br. 965/2012 kako bi se prenijela izmjena 44. dijela I. Priloga 6., trebalo bi dostaviti obavijest o razlikama u odnosu na standard 4.2.8.2. i definicije. Valja napomenuti da su države članice već trebale dostaviti obavijest o razlici u odnosu na standard 4.2.8.1.1. s obzirom na to da su na temelju Uredbe (EU) br. 965/2012 operativna odobrenja za sada dopuštena samo za zaslone u visini glave (HUD-ovi) i sustave poboljšane vidljivosti (EVS-i).

U skladu s točkom AIS.OR.325 „Zrakoplovne karte” podtočkom (a) podpodtočkama 2. i 3. Provedbene uredbe Komisije (EU) 2017/373 pružatelji usluga zrakoplovnog informiranja (AIS) osiguravaju da su među ostalim karta aerodroma/helidroma i karta aerodromske površine za kretanje, ako postoje, sastavni dio Zbornika zrakoplovnih informacija (AIP) ili se zasebno dostavljaju primateljima AIP-a. Regulatorni okvir promijenit će se tijekom 2020. radi uključivanja te izmjene. Stoga 4. studenoga 2021. ne bi trebale postojati razlike između propisa i/ili praksi Unije i odredaba Priloga 4., uključujući sve izmjene do uključivo izmjene 61.

Smatra se da većina izmjena minimalno utječe na dionike EU-a te da će općenito pridonijeti sigurnosti i učinkovitosti operacija. U nizu slučajeva trebat će ažurirati softver, pri čemu se smatra da su ta ažuriranja razmjerna očekivanim koristima i izvediva. U tom se smislu očekuje da će se do trećeg tromjesečja 2021. mnoge izmjene bez promjena uključiti u propise EU-a nakon provedbe odgovarajućih postupaka koje pokrene Agencija Europske unije za sigurnost zračnog prometa (EASA). Dok se ne donesu te regulatorne promjene, za mnoge od tih izmjena treba dostaviti obavijest o razlikama.

Dok se ne izmijeni Uredba (EU) br. 965/2012, trebalo bi prijaviti razlike u odnosu na standard 2.2.8.2. i definicije. Države članice već su trebale prijaviti razliku u odnosu na standard 2.2.8.1.1. s obzirom na to da su na temelju Uredbe (EU) br. 965/2012 operativna odobrenja trenutačno dopuštena samo za HUD-ove i EVS-e.

Države članice već su trebale prijaviti razliku u odnosu na standard 2.2.2.2.1. s obzirom na to da se pravilo iz Priloga VI. (dio NCC) Uredbi (EU) br. 965/2012 ne odnosi na glavnog pilota, nego na operatora, dok se u slučaju operacija pri smanjenoj vidljivosti (LVO) odnosi na nadležno tijelo kako je utvrđeno u Prilogu V. (dio SPA) Uredbi (EU) br. 965/2012.

Dok se ne izmijeni Uredba (EU) br. 965/2012, trebalo bi dostaviti obavijest o razlikama u odnosu na definicije. Države članice već su trebale prijaviti razliku u odnosu na standard 2.2.2.2.1.1. s obzirom na to da su na temelju Uredbe (EU) br. 965/2012 operativna odobrenja trenutačno dopuštena samo za HUD-ove i EVS-e.

Stoga bi trebalo dostaviti obavijest o razlikama u odnosu na nove ICAO-ove SARP-ove.

2.3.6.3. Uređaji za snimanje leta

Moraju se ugraditi uređaji za snimanje leta zaštićeni u slučaju rušenja (kao što je FDR ili CVR) koji se napajaju iz izvora električne energije koji pruža najveću moguću pouzdanost za njihov rad. Takve odredbe ne postoje za lagane uređaje za snimanje (kao što je CARS ili ADRS). Novi standard (standard 1.6. iz Dodatka 4. dijelu III. Priloga 6.) uveden je za lagane uređaje za snimanje koji se spajaju na izvor energije koji osigurava pravilno i pouzdano snimanje u njihovu operativnom okruženju.

U skladu s Uredbom (EU) br. 965/2012 u određenim se kategorijama laganih helikoptera koji se upotrebljavaju za komercijalni zračni prijevoz mora nalaziti lagani uređaj za snimanje leta ako je predmetnom zrakoplovu individualna CofA prvi put izdana 5. rujna 2022. ili kasnije (vidjeti točku CAT.IDE.H.191 Priloga IV. (dio CAT) Uredbi (EU) br. 965/2012). Kad bi se standard 1.6. iz Dodatka 4. dijelu III. Priloga 6. prenio u zahtjeve EU-a, primjenjivao bi se samo na navedene kategorije laganih helikoptera osim ako bi dodatna procjena prenošenja tog standarda u propise EU-a i proširenja opsega njegove primjene pokazala da bi to pridonijelo sigurnosti i učinkovitosti operacija. Osim toga, budući da se novi standard nalazi u dodatku dijelu III. Priloga 6., trebalo bi dati izjavu o poštovanju tog dodatka ili razlici u odnosu na taj dodatak s obzirom na standard kojim se propisuje imanje laganog uređaja za snimanje leta i koji upućuje na taj dodatak. Standardom 4.3.1.1.4. propisuje se imanje uređaja za snimanje leta u helikopterima čiji je MCTOM manji od 3 175 kg, pri čemu taj uređaj za snimanje može biti ADRS.

U dijelu III. Priloga 6. nije propisana obveza imanja CARS-a. Stoga bi trebalo dostaviti obavijest o razlikama u odnosu na standard 4.3.1.2.4. kako bi se istaknulo da u slučaju uporabe ADRS-a za sada ne postoji zahtjev EU-a koji se odnosi na pouzdanost izvora energije za taj uređaj.

2.3.6.4. Snimanje poruka unutar komunikacija putem podatkovne veze

Standardi 4.3.3.1.2. i 4.7.3.1.1.1. iz dijela III. Priloga 6. nisu preneseni u Uredbu (EU) br. 965/2012. Države članice već su trebale prijaviti razliku u odnosu na taj standard. Izmjenom 23. razlika će se zadržati.

2.3.7.Izmjena 92. sveska I. Priloga 10. o zrakoplovnim telekomunikacijama

Na ICAO-ov svezak I. Priloga 10. do uključivo izmjene 89. upućuje se u točki CNS.TR.100 poddijela B Priloga VIII. Uredbi (EU) 2017/373 „Metode rada i operativni postupci za pružatelje komunikacijskih, navigacijskih ili nadzornih usluga”. Predviđena je promjena te odredbe tako da se u navedenoj točki CS.TR.100 uključe izmjene do uključivo izmjene 92. predložene u ICAO-ovu dopisu državama 20/20. Odsad bi se za odredbe na koje utječu izmjene do br. 92. trebalo dostaviti obavijest o razlikama.

2.3.8.Izmjena 92. sveska II. Priloga 10. o zrakoplovnim telekomunikacijama

Ova izmjena posljedica je izmjene 79. Priloga 3. (Meteorološke usluge za međunarodnu zračnu plovidbu) i utječe na zrakoplovnu nepokretnu uslugu (AFS).

ICAO-ov Prilog 10. svezak II. do uključivo izmjene 89. navodi se u točki CNS.TR.100 poddijela B Priloga VIII. Uredbi (EU) 2017/373 „Metode rada i operativni postupci za pružatelje komunikacijskih, navigacijskih ili nadzornih usluga”. Predviđeno je da se ta odredba promijeni tako da se u navedenu točku CNS.TR.100 uključe izmjene do uključivo izmjene 92. predložene u ICAO-ovu dopisu državama 20/21. Stoga bi trebalo prijaviti razlike u odnosu na izmijenjene SARP-ove.

2.3.9.Izmjena 56. Priloga 11. o operativnim uslugama u zračnom prometu

Kad je riječ o koordinaciji aktivnosti koje su potencijalno opasne za civilno zrakoplovstvo, kako je već predviđeno u poglavlju 2. točki 2.19.1. Priloga 11., Provedbenom uredbom (EU) 2020/469 dodan je članak 3.c Uredbi (EU) 2017/373 o utvrđivanju odgovarajućih zahtjeva koji će se početi primjenjivati 27. siječnja 2022. Očekuje se da će se dodatni zahtjevi uvedeni izmjenom 52. poglavlja 2. o procjeni sigurnosnog rizika obraditi u dogledno vrijeme. Trebalo bi dostaviti obavijest o razlikama dok se ne donese odgovarajuća uredba.

Novodoneseni standardi iz poglavlja 3. Priloga 11. o zahtjevu za vozače operativnih vozila da ponavljaju dijelove uputa povezane sa sigurnosti koje se emitiraju govornom komunikacijom već su uzeti u obzir u predloženoj izmjeni Uredbe (EU) br. 139/2014, čija se objava očekuje do kraja 2020. Kako bi se ova uredba uskladila s Uredbom (EU) br. 923/2012 (Standardizirana europska pravila zračnog prometa (SERA)), te zahtjeve zajedno sa zahtjevom da kontrolor zračnog prometa sluša ponavljanje treba obraditi u dogledno vrijeme. Podtočka (e) točke SERA.8015 „Odobrenja kontrole zračnog prometa” Uredbe (EU) br. 923/2012 sadržava zahtjeve za ponavljanje odobrenja i sigurnosnih informacija te se prije svega odnosi na komunikaciju između letačke posade i kontrolora zračnog prometa. Izmjena te točke SERA-e omogućila bi usklađivanje s izmjenom 52. Priloga 11. do 2023.

Trebalo bi dostaviti obavijest o razlikama dok se ne donese odgovarajuća uredba.

2.3.10.Izmjena 15. sveska I. Priloga 14. o aerodromima

U slučaju izmjena odredaba poglavlja 3., 5. i 9. bilo bi potrebno izmijeniti određene EASA-ine certifikacijske specifikacije, čije se donošenje planira do trećeg tromjesečja 2021. Kad je riječ o tim poglavljima, razlike bi trebalo prijavljivati do donošenja tih uvjeta. Stoga bi trebalo dostaviti obavijest o razlikama u odnosu na izmijenjene SARP-ove.

2.3.11.Izmjena 9. sveska II. Priloga 14. o aerodromima

Analiza promjena uvedenih u svesku II. Priloga 14. pokazuje da bi u slučaju njihova prenošenja bile potrebne izmjene koje su uglavnom povezane s certifikacijskim specifikacijama za projektiranje helidroma. Takvim budućim izmjenama uzele bi se u obzir promjene uvedene u poglavljima 1., 3., 4. i 5. sveska II. Priloga 14. No u nekim se slučajevima izmjena postojećih specifikacija (npr. specifikacije za sustave osvjetljenja helidroma) ne smatra primjerenom, kako je već navedeno u preporuci uz ICAO-ov dopis državama A4/1.1.58-18/97.